Protesoptog oor US-taalbeleid gehou | Maroela Media
'n Protesoptog word vir Vrydag in Stellenbosch beplan om 'n griefskrif aan die bestuur van die Universiteit Stellenbosch (US) te oorhandig oor sy beplande hersiene taalbeleid.
Die protesaksie is deur die DAK Netwerk, 'n groep vir voorheen benadeelde Afrikaanssprekendes, gereël. Deelnemers sal by die Braak bymekaarkom waarna daar na die hoofingang van die universiteit beweeg sal word.
Danie van Wyk, voorsitter van die DAK Netwerk, het gesê hy gaan 'n lys van stellings simbolies aan die deur van die hoofingang vasspyker soos Martin Luther dit in Wittenberg gedoen het. "Ons voel ons 14 stellings moet op simboliese wyse aangebring word want dit simboliseer die verandering wat ons eis by die US."
Na afloop hiervan sal terug na die Braak beweeg word waar toesprake en boodskappe gelewer sal word. Die DAK Netwerk sal sy eise tydens die protesaksie bekend maak.
Die griefskrif sou aanvanklik aan prof. Wim de Villiers, rektor en visekanselier van die US, oorhandig word, maar hy is in selfisolasie nadat hy positief getoets het vir Covid-19. Die griefskrif sal nou aan ander bestuurslede oorhandig word.
Die Suid-Afrikaanse Akademie vir Wetenskap en Kuns het intussen ook sy ernstige kommer uitgespreek oor die afgelope paar weke se gebeure by die US oor die gebruik van Afrikaans op sy kampus en ook die konseptaalbeleid wat pas bekend gemaak is. "Hierdie stand van sake het ontaard in 'n onbehaaglike debakel wat wyd in die Afrikaanse taalgemeenskap veroordeel word," het prof. Anne-Marie Beukes, uitvoerende hoof van die Akademie, gesê.
Die Akademie se kommer oor die taalkwessie by die US spruit uit die waarneming dat een van die land se inheemse tale, en daarby die jongste taal uit Afrikabodem wat die afgelope eeu tot volle wasdom as 'n wetenskapstaal ontwikkel het, se waarde klaarblyklik deur die US geringgeskat word.
"Die Akademie betreur die toenemend verbeeldinglose tegnokratiese omgang van Stellenbosch met die werklikheid van veeltaligheid en hoe dit sedert 2014 manifesteer in hierdie universiteit se taalbeplanning, -beleid en -implementering. En dít desondanks die taalgebruiksprofiel van die universiteit se primêre voedingsgebied waar Afrikaans die mees gebruikte taal is."
Die Akademie het 'n beroep op die US gedoen om sy jongste konseptaalbeleid grondig te hersien deur 'n taalwetenskaplik verantwoorde en raadplegende taalbeplanningsproses van stapel te stuur. "Stellenbosch se voedingsgemeenskap verdien dit," het Beukes gesê.
Belangstellendes het tot 12 April tyd om kommentaar op die eerste konsep van die hersiene US-taalbeleid te lewer. Volgens die US kan kommentaar kan slegs via 'n digitale platform ingedien word. 'n Skakel op die taalwebblad verleen toegang tot dié indieningsplatform.